Pärnu Waldorfkool

Pärnu Waldorfkool on Pärnus tegutsev Waldorfi pedagoogikat rakendav 9-klassiline põhikool. See on 2013. aastal MTÜ Herbert Hahni Selts loodud erakool, mis asub Pärnus aadressil Ringi 10. 

Koolis õpib keskmiselt 150 õpilast ja neid juhendavad 20 õpetajat. Koolil on tähtajatu tegevusluba kõigis kolmes kooliastmes.Herbert Hahni Selts (s. a.). Pärnu Waldorfkool. Vaadatud 15.05.2022  http://hahn.ee/kool/ Herbert Hahni Selts (s. a.). Vaadatud 15.05.2022  https://www.facebook.com/ParnuWaldorfkoolLasteaedPauliine  Kool on Eesti Vabade Waldorfkoolide ja -lasteaedade Ühenduse liige.

 Ajalugu 

 Kooli asutamine 
2012. aastal asutasid Waldorfi pedagoogikat tundvad ning selle vajalikkust hindavad lapsevanemad Pärnus MTÜ Herbert Hahni Seltsi. Selts on saanud nime Pärnust pärit ja maailma esimese Waldorfi kooli õpetajate sekka kuulunud filoloogi ning antroposoofi Herbert Hahni järgi. Herbert Hahni Seltsi eesmärk on Waldorfi pedagoogikal põhineva kooli ning lasteaia väljaarendamine ja ülalpidamine. 

2013. aasta sügisel avati kool Herbert Hahni Kooli nime all ning koolis tegutses alguses vaid 1. klass.

Alates 2016/2017. õppeaastast tegutseb kool Pärnu Waldorfkooli nime all.Link, E.-G. (07.07.2016). Hahni kool muudab nime. Pärnu Postimees. Vaadatud 15.05.2022 https://parnu.postimees.ee/3757063/hahni-kool-muudab-nime

2021. aasta sügisest on Pärnu Waldorfkool 9-klassiline põhikool.

 Õppehooned 
Esimene koolimaja oli aadressil Kooli 11 asuv ajalooline puithoone, milles on varem tegutsenud Pärnu linna erinevad lasteaiad ja Pärnu Loodusmaja.

2015. aasta sügisel kolis kool avaramatesse ruumidesse aadressile Ringi 10 ning aadressil Kooli 11 paiknev hoone jäi Waldorflasteaeia Pauliine kasutusse.

Ringi 10 hoone on kolmekorruseline. Kooli algusaastatel oli hoone vaid osaliselt Herbert Hahni Seltsi kasutuses, ent 2021. aasta sügisest on klassiruumid kogu maja ulatuses. 2019. aastal rajati 0-korrusele spetsiaalselt Pärnu Waldorfkooli jaoks köök ja söögisaal. Koolimaja ümbritsevad Koidula ja Brackmanni park. 

 Õppekava 

 Waldorfi pedagoogika põhijooned 
Waldorfi pedagoogikas on õppe ja kasvatuse üldeesmärk vaba, tervikliku, isikupärase, vastutus- ning tegutsemisvõimelise isiksuse kujundamine.Carlgren, F. (2017). Vabaduskasvatus. Tallinn. PreMark.

Õppe- ja kasvatustöös järgitakse muu hulgas järgmisi põhimõtteid:

 Inimese terviklikkusest lähtumine – võrdselt pööratakse tähelepanu loomingulise mõtlemise arendamisele, tundeelu tasakaalustamisele, õpilase tahtejõu arendamisele.
 Õpetajate pidev enesekasvatus – Waldorfi pedagoogikas peetakse lapsi kõige otsesemalt mõjutavaks kasvatusteguriks täiskasvanu eeskuju. Ainealase töö ning klassi ja kooli sotsiaalse keskkonna kujundamise kõrval tegeleb õpetaja regulaarselt enda tegevuse tagasivaatega, õpib tasakaalustama oma tundeid ning temperamenti. 
 Lapse arengut toetav ja eakohane õppematerjal – õppematerjali sisu ning selle vahendamise metoodika vastavad lapse hingelis-vaimsele arengule.
 Konkreetsest lapsest, klassist ja olukorrast lähtumine – õppekavale tuginedes tuleb iga õpilast aidata ning talle väljakutseid esitada vastavalt tema võimetele ja vajadustele.
 Kõikide õpilaste kaasamine – Waldorfi koolis ei hinnata õppetulemusi numbrilise hindega ning ei koostata õpilaste pingeridasid, vaid püütakse kogu klassi arendada kui terviksüsteemi, kus igal õpilasel on oma intellektuaalsed võimed ja kunstilis-praktilised oskused.Pärnu Waldorfkool (2022). Pärnu Waldorfkooli õppekava. Vaadatud 15.05.2022  http://hahn.ee/wp-content/uploads/2022/05/I-Uldosa_06.05.22.pdf Eesti Vabade Waldorfkoolide ja – lasteaedade Ühendus. (2009). Waldorfkoolide avatud raamõppekava. Vaadatud 15.05.2022 http://xn--waldorf-hendus-nsb.ee/sites/default/files/files/waldorfkoolide_raamoppekava.pdf

 Pärnu Waldorfkooli õppekava 
Pärnu Waldorfkooli õppekava põhineb Eesti Vabade Waldorfkoolide ja -lasteaedade ühenduse väljatöötatud Waldorfi koolide tuumõppekaval ning Põhikooli riiklikul õppekaval.

Õppekava lähtub laste ealistest iseärasustest ning õppetegevuses on oluline päeva-, nädala- kuu- ja aastarütmi jälgimine. Põhiaineid läbitakse 3–4 nädala pikkuste perioodide ehk epohhide kaupa. See võimaldab põhjalikult ainesse süvenemist nii õpilaste kui õpetaja poolt. Perioodõppega alustatakse kohe 1. klassist. Regulaarset harjutamist nõudvad ning kunstilis-praktilised ained on tunniplaanis iganädalaste ainetundidena.

Põhiained I kooliastmes on emakeel, matemaatika, vormijoonistus.

Põhiained II kooliastmes on eesti keel ja kirjandus; matemaatika; loomaõpetus, taimeõpetus, kivimiõpetus; geograafia; füüsika; ajalugu, inimeseõpetus, ühiskonnaõpetus.

Põhiained III kooliastmes on eesti keel ja kirjandus; matemaatika; geograafia; füüsika; keemia; ajalugu, inimeseõpetus, ühiskonnaõpetus; bioloogia.

Kunstilis-praktiliste ainetena on kõigis kooliastmetes eurütmia, muusika, maailmine, käsitöö ja liikumine. II kooliastmes lisandub puidutöö ja III meediaõpetus ning draamaõpetus. Alates 1. klassist õpivad kõik kahte võõrkeelt, milleks on vene ja inglise keel.

 Viited 

Kategooria:Pärnu koolid
Kategooria:Waldorfi koolid